Nariadenie Rady (ES) č. 1696/2002
z 23. septembra 2002,
ktorým sa mení a dopĺňa príloha nariadenia (ES) č. 2042/2000, ktoré ukladá konečné antidumpingové clo na dovoz televíznych kamerových systémov s pôvodom v Japonsku
RADA Európskej únie
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane proti dumpingovému dovozu z krajín, ktoré nie sú členmi Európskeho spoločenstva [1],
so zreteľom na návrh predložený Komisiou po porade s Poradným výborom,
keďže:
1. PREDCHÁDZAJÚCE KONANIE
(1) Rada uložila prostredníctvom nariadenia (ES) č. 1015/94 [2] konečné antidumpingové clo na dovoz televíznych kamerových systémov (TCS) s pôvodom v Japonsku.
(2) V článku 1 ods. 3 písm. e) nariadenia č. 1015/94 Rada výslovne vylúčila z pôsobnosti antidumpingového cla kamerové systémy uvedené v prílohe tohto nariadenia (ďalej len "príloha"), ktoré predstavujú profesionálne kamerové systémy vyššej cenovej triedy, technicky spadajúce pod definíciu výrobku podľa článku 1 ods. 2 nariadenia (ES) č. 1015/94, ktoré však nie je možné považovať za televízne kamerové systémy.
(3) V októbri 1995 Rada prostredníctvom nariadenia (ES) č. 2474/95 [3] zmenila a doplnila horeuvedené nariadenie (ES) č. 1015/94, najmä pokiaľ ide o definíciu podobného výrobku a niektoré modely profesionálnych kamerových systémov, ktoré boli výslovne oslobodené od konečného antidumpingového cla.
(4) V októbri 1997 Rada prostredníctvom nariadenia (ES) č. 1952/97 [4] zmenila a doplnila sadzby antidumpingového cla pre dve spoločnosti, menovite Sony Corporation a Ikegami Tsushinki v súlade s článkom 12 nariadenia (ES) č. 384/96 z 22 decembra 1995 o ochrane proti dumpingovému dovozu z krajín, ktoré nie sú členmi Európskeho spoločenstva (ďalej len "základné nariadenie"). Okrem toho Rada špecificky vylúčila z pôsobnosti antidumpingového cla niektoré nové modely kamerových systémov tým, že ich zaradila do prílohy.
(5) V januári 1999 a 2000 Rada prostredníctvom nariadenia (ES) č. 193/1999 [5] a nariadenia (ES) č. 176/2000 [6] zmenila a doplnila nariadenie (ES) č. 1015/94, pričom zaradila niektoré nástupnícke modely profesionálnych kamerových systémov do prílohy a tým ich vylúčila z uplatňovania konečného antidumpingového cla.
(6) V septembri roku 2000 Rada prostredníctvom nariadenia (ES) č. 2042/2000 [7] potvrdila konečné antidumpingové clá uložené nariadením (ES) č. 1015/94, v súlade s článkom 11 ods. 2 základného nariadenia.
(7) V januári 2001 a v máji 2001 Rada zaviedla najnovšie zmeny a doplnky nariadenia (ES) č. 2042/2000, zaradením niektorých nástupníckych modelov profesionálnych kamerových systémov do prílohy, čím ich vylúčila z uplatňovania konečného antidumpingového cla.
(8) A konečne, v septembri 2001 Rada prostredníctvom nariadenia (ES) č. 1900/2001 [8], k predbežnému preskúmaniu v súlade s článkom 11 ods. 3 základného nariadenia, potvrdila výšku konečného antidumpingového cla uloženého vyvážajúcemu výrobcovi Hitachi Denshi Ltd.
2. ŠETRENIE, KTORÉ SA TÝKA NOVÝCH MODELOV PROFESIONÁLNYCH KAMEROVÝCH SYSTÉMOV
2.1. Postup
(9) Dvaja japonskí vyvážajúci výrobcovia, menovite Victor Company of Japan Limited (JVC) a Ikegami Tsushinki Co Ltd (Ikegami) informovali Komisiu dňa 17. apríla 2001 a 12. októbra 2001, že majú v úmysle zaviesť nové modely profesionálnych kamerových systémov na trh spoločenstva a požiadali Komisiu, aby zaradila tieto nové modely profesionálnych kamerových systémov vrátane ich príslušenstva do prílohy a tým ich vyňala z pôsobnosti antidumpingových ciel.
(10) Komisia v súlade s tým informovala odvetvie spoločenstva a začala šetrenie, ktoré sa obmedzilo na stanovenie toho, či uvažované výrobky spadajú do pôsobnosti antidumpingových ciel a či sa má v súlade s tým pozmeniť vykonávacia časť nariadenia (ES) č. 2042/2000.
2.2 Modely, ktoré sú predmetom šetrenia
(11) Prijaté žiadosti sa týkajú nasledujúcich modelov kamerových systémov, dodávaných s príslušnými technickými informáciami:
i) JVC
- jednotka na diaľkové ovládanie kamery RM-P210E;
ii) Ikegami
- kamerová hlavica HDL-37E
- kamerová hlavica HDL-10
- kamerová hlavica HDL-40
- riadiaca jednotka kamery MA-400
- riadiaca jednotka kamery CCU-37
- riadiaca jednotka kamery CCU-10
- jednotka diaľkového ovládania RCU-400
- jednotka diaľkového ovládania RCU-240A
- adaptér na kameru CA-450.
Všetky horeuvedené modely boli prezentované ako súčasť profesionálnych kamerových systémov určené na profesionálny trh s videotechnikou.
2.3. Zistenia
(12) Komisia vykonala technické preskúmanie. Z tejto analýzy vyplynulo, že napriek technickému rozvoju, ktorý tieto modely preukázali, nie je tento dostatočný, aby ich bolo možné klasifikovať ako vysielacie, alebo televízne kamerové systémy. Preto sa dospelo k záveru, že všetky príslušné modely majú byť vylúčené z pôsobnosti jestvujúcich antidumpingových opatrení.
(13) Komisia informovala odvetvie spoločenstva a vývozcu TCS o svojich zisteniach a poskytla im možnosť predložiť svoje stranoviská. Na základe zistení Komisie a z hľadiska skutočnosti, že zúčastnené strany nemali námietky voči záverom Komisie, všetky modely a súvisiace zariadenia uvedené v úvodnej časti 11 sa považujú za profesionálne kamerové systémy. Z toho vyplýva, že sa majú oslobodiť od uplatňovania antidumpingového cla uplatniteľného na TCS pôvodom z Japonska a príloha sa má v súlade s tým zmeniť a doplniť.
(14) Následne po sprístupnení horeuvedených zistení jeden z vyvážajúcich výrobcov, menovite Ikegami, požiadal, aby modely kamier, ktoré vyrába a vyváža boli retroaktívne oslobodené od platných antidumpingových opatrení, bez ohľadu na dátum ich dovozu. Argumentovalo sa, že od momentu keď sú tieto modely považované za profesionálne kamerové systémy, antidumpingové clo sa nemá uplatňovať na dovoz uskutočnený pred uverejnením tohto nariadenia.
(15) Kamerové systémy uvedené v prílohe nariadenia (ES) č. 2042/2000 možno považovať za oslobodené od cla, potom ako bolo výslovne stanovené, že ich nemožno používať na vysielacie účely. Toto možno stanoviť len po podrobnom preskúmaní technických údajov príslušného kamerového systému inštitúciami spoločenstva a v súlade s tým možno takéto kamerové systémy oslobodiť od uplatňovania cla od okamihu, kedy bolo uskutočnené kladné rozhodnutie zaradiť príslušný model do prílohy. Ako také môže mať oslobodenie v zásade účinok len pre budúcnosť, tzn. od dátumu uverejnenia revidovanej prílohy.
(16) Avšak v niektorých prípadoch inštitúcie spoločenstva zistili, že je vhodné vyňať niektoré profesionálne kamerové systémy z pôsobnosti antidumpingového cla s retroaktívnym účinkom. V týchto prípadoch boli preskúmavané modely kamier dovážané do spoločenstva až v čase medzi podaním žiadosti o oslobodenie a uverejnením príslušnej zmeny a doplnku v prílohe. Takéto obchodné postupy sa dali zistiť následne v rámci šetrenia Komisie. Za týchto konkrétnych okolností sa považovalo za prijateľné nevyberať clo z takéhoto dovozu, ku ktorému dochádzalo po podaní žiadosti o oslobodenie.
(17) V tomto prípade sa vyžaduje retroaktívny účinok, bez ohľadu na dátum prvého dovozu, a teda by zahrňoval dovoz, ku ktorému dochádzalo pred žiadosťou o oslobodenie. Šetrením sa zistilo, že niektoré príslušné modely kamier boli skutočne dovezené už pred predložením zodpovedajúcej žiadosti o oslobodenie Komisii, hoci pôvodne Ikegami tvrdila, že sa pred takouto žiadosťou neuskutočnil žiaden dovoz modelov, ktoré boli predmetom žiadosti.
(18) Vzhľadom na horeuvedené sa predpokladá, že retroaktívny účinok nemožno uznať v prípade dovozu, ktorý sa uskutočnil predtým, než bola Komisia požiadaná o oslobodenie. Oslobodenie možno uznať len na základe kladného rozhodnutia o zaradení niektorých druhov kamier do prílohy. V skutočnosti nemožno charakter príslušného kamerového systému určiť pred získaním technických údajov obsiahnutých v žiadosti o oslobodenie. Komisia a úrady členských štátov nemajú možnosť sledovať presnosť zatrieďovania výrobcami na vývoz prostredníctvom KN kódov vo vzťahu k modelom kamier, ktoré ešte sa ešte nedostali do pozornosti Komisie. V dôsledku toho, ak by sa oslobodenie od cla povolilo retroaktívne k dátumu pred dátumom obdržania žiadosti Komisiou, vyvážajúci výrobcovia, ktorí sa usilujú vyhnúť sa platbe cla tým, že najskôr dovezú svoje modely kamier pod nevhodným KN kódom, čím sa vyhnú clu a potom následne požiadajú o oslobodenie k dátumu prvého dovozu, ak by sa nepravidelnosti dostali do pozornosti úradov, neniesli by žiadne riziko. Zatiaľ čo teda žiadosti o retroaktívny účinok k dátumu obdržania žiadosti o oslobodenie môžu byť zvážené, nie je vhodné rozšíriť retroaktívny účinok na dovoz, ktorý sa uskutočnil pred podaním žiadosti, berúc do úvahy najmä vážne riziko obchádzania opatrení.
(19) Preto bolo rozhodnuté, že dovoz modelov kamier Ikegami, ktoré sú predmetom tohto preskúmavania, dovezených k dátumu, alebo po dátume obdržania žiadosti o oslobodenie, tzn. dňa 12. októbra 2001, alebo neskôr, má byť oslobodený od cla.
(20) Z tých istých dôvodov je rozhodnuté, že dovoz modelov kamier JVC, ktoré sú taktiež predmetom tohto preskúmavania, má byť oslobodený od cla k dátumu obdržania žiadosti o oslobodenie Komisiou, tzn. od 17. apríla 2001,
Prijala toto nariadenie:
Článok 1
Príloha nariadenia (ES) č. 2042/2000 sa nahradí prílohou tohto nariadenia.
Článok 2
Toto nariadenie sa uplatní na dovoz nasledujúcich modelov vyrábaných na vývoz do Európskeho spoločenstva nasledujúcimi vyvážajúcimi výrobcami k dátumu, kedy Komisia obdrží príslušnú žiadosť o oslobodenie od antidumpingového cla na tieto modely, ako sa uvádza nižšie:
a) Ikegami Tsushinki Co Ltd od 12. októbra 2001:
- kamerová hlavica HDL-37E
- kamerová hlavica HDL-10
- kamerová hlavica HDL-40
- riadiaca jednotka kamery MA-400
- riadiaca jednotka kamery CCU-37
- riadiaca jednotka kamery CCU-10
- jednotka diaľkového ovládania RCU-400
- jednotka diaľkového ovládania RCU-240A
- adaptér na kameru CA-450.
b) Victor Company of Japan Limited od 17. apríla 2001:
- jednotka na diaľkové ovládanie kamery RM-P210E.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 23. septembra 2002